**Adatszolgáltatási útmutató**

**Útmutató az önkormányzati adóhatóságok és a Kincstár által teljesítendő adatszolgáltatásokhoz**

**[Jelen útmutató a korábban a (37/2015. (XII. 28.) NGM rendelet alapján teljesítendő adatszolgáltatásokat szabályozza]**

A 37/2015. NGM rendelet hatályvesztését követően az önkormányzati adóhatóságok és a Magyar Államkincstár (Kincstár) adatszolgáltatási szabályait a továbbiakban a jelen – az adópolitikáért felelős miniszter által vezetett minisztérium honlapján közzétett – útmutató határozza meg.

**I. Adatszolgáltatások a helyi iparűzési adóról**

Az önkormányzatok adatszolgáltatási kötelezettsége a 2022-es adóévtől kezdődően megszűnt, az adatszolgáltatást a 2022-es adóévtől kezdődően a Kincstár az Önkormányzati Adattárház adataiból állítja elő a minisztérium által megküldött igényspecifikáció szerint.

**II. Adatszolgáltatások a helyi adókról a zárási és a feldolgozási összesítőkhöz**

Mivel a zárási összesítőkkel és a többi helyi adóval kapcsolatos feldolgozási összesítők előállítását már biztosítja az adattárház, az önkormányzatok adatszolgáltatása e körben is megszűnik. Az adatszolgáltatásokat a Kincstár az Önkormányzati Adattárház adataiból állítja elő a minisztérium által megküldött igényspecifikáció alapján.

A lefúrási lehetőséget is biztosító összesítő kimutatások az ASP rendszer Adattárház Tájékoztatási és Riportelérési Portálján (BI Portál) keresztül érhetők el a megfelelő jogosultsággal rendelkezők számára.

A Kincstár a helyi adókra és a zárási összesítőkre vonatkozó adatszolgáltatásokat az alábbi határidőkkel köteles az adattárház BI Portáljára kihelyezni:

|  |  |
| --- | --- |
| **Adatszolgáltatás** | **Határidő** |
| Idegenforgalmi adó | tárgyévet követő év április 1-ig |
| Kivetéssel megállapított adók (építményadó, telekadó, magánszemély kommunális adója) | tárgyév április 30-ig |
| Talajterhelési díj | tárgyévet követő május 31-ig |
| A magánszemély termőföld bérbeadásából származó jövedelemadó | tárgyévet követő év május 31-ig |
| Iparűzési adó | tárgyévet követő év augusztus 31-ig |
| Zárási összesítők (tárgyév június 30-i állapot) | tárgyév augusztus 31-ig |
| Zárási összesítők (tárgyév december 31-ei állapot) | tárgyévet követő év március 1-ig |

**III. Adatszolgáltatás a bevezetett helyi és települési adókról**

Az önkormányzatnál bevezetett helyi és települési adókról az önkormányzat továbbra is *a bevezetett helyi adók fajtájáról és mértékéről* (Adatszolgáltatási útmutató melléklet) elnevezésű táblázatok kitöltésével szolgáltat adatot a Kincstár által üzemeltetett elektronikus rendszerben.

A táblázatok sorai az adónemek számának és a részletszabályok összetettségének megfelelően, értelemszerűen bővíthetők. Fontos, hogy bármely táblázat adott cellájában csak egyetlen érték szerepeltethető.

A táblázatok egyes oszlopaiban bekért adatok értelmezésének és helyes kitöltésének megkönnyítésére az Adatszolgáltatási útmutató mellékletében példát közlünk.

Az adókedvezmények, mentességek táblázat esetében, amennyiben egy kedvezmény, mentesség mértéke nem az adóalap százalékában kerül meghatározásra, hanem egy tételes összeg, akkor kérjük a mentesség, kedvezmény alapja oszlopba magát az összeget írja be forintban, a mellette lévő mentesség, kedvezmény mértéke oszlopban pedig a száz százalék kerüljön feltüntetésre. Az adatszolgáltatások benyújtását – a helyi adókról szóló 1990. évi C. törvény (Htv.) rendelkezései alapján – az adórendelet, valamint annak módosítása hatálybalépését megelőző hónap ötödik napjáig szükséges megtennie a helyi önkormányzatoknak.

**IV. A Kincstárnak a Pénzügyminisztérium felé történő adatszolgáltatásáról**

A Pénzügyminisztériumnak történő adatszolgáltatás jogszabályi megalapozottságát a 2018. január 1-jétől hatályos az adóigazgatási rendtartásról szóló 2017. évi CLI. törvény (Air.) e témakörben releváns szabálya [Air. 24. § c) pont] jelenti, amely alapján az adópolitikáért felelős miniszter az önkormányzati adóhatóság hatáskörébe tartozó adóztatás törvényi és más jogszabályi rendelkezéseinek előkészítéséhez az önkormányzati adóhatóságoktól és azok felettes szervétől jelentéseket, beszámolókat és adatszolgáltatást kérhet.

Az Air. 24. § a) pontja alapján a kormányhivatalon keresztül lehet ellenőrizni akár az adatszolgáltatást, akár annak a minőségét is. Amennyiben a Kincstáron keresztül történik az adatszolgáltatás és a Kincstár az adatszolgáltatások nyilvánvalóan hibás teljesítését (a III. pontban jelzett adatszolgáltatások esetén) vagy az adatszolgáltatás elmaradását észleli, első körben felhívja erre az érintett Önkormányzat jegyzőjének a figyelmét. Amennyiben 15 napon belül nem érkezik helyesbítés, a helyesbítési határidő leteltét követő hónap 5. napjáig jelzi a mulasztás tényét az önkormányzat felett törvényességi felügyeletet ellátó vármegyei/fővárosi kormányhivatalnak, amely megteszi a mulasztás orvoslása érdekében szükséges jogi lépéseket, továbbá tájékoztatja a Pénzügyminisztérium adószabályozásért és számvitelért felelős helyettes államtitkárságát.